<classify> WAZIRI wa Maji, Profesa Makame Mbarawa ameagiza wataalamu kutoka Bonde la Rukwa kufanya utafiti wa maji chini ya ardhi ili kubaini kiasi cha maji kilichopo katika Kijiji cha Matala, wilayani Nkasi katika Mkoa wa Rukwa, ambayo yatatumika kama chanzo cha maji kwa mradi wa Matala.Profesa Mbarawa ametoa agizo hilo alipotembelea mradi huo mara baada ya kupata taarifa kuwa tangu utekelezaji wake uanze mwaka 2013 haujaanza kutoa maji na kusababisha tatizo la maji kijijini hapo.Mradi huo umeonekana ukiwa na kasoro ya mabomba kupasuka na kukosa chanzo cha maji cha uhakika, pamoja na kuwepo kwa mfumo wa kusambazia maji kwa wananchi.Akitoa maagizo kwenye mkutano wa hadhara mbele ya wakazi wa Matala, Profesa Mbarawa aliwataka wataalamu kutoka Bonde la Ziwa Rukwa kutafiti chanzo cha maji cha chini ya ardhi na kumpa taarifa haraka.Nataka muanze kazi ya kutafiti maji chini ya ardhi eneo la Matala mara moja, nitawatuma Wakala wa Uchimbaji wa Visima na Ujenzi wa Mabwawa DDCA waje kuchimba kisima, maji yaanze kusambazwa kwa wananchi kwa sababu mfumo wa usambazaji upo ili ndani ya miezi miwili ijayo huduma ya maji iwepo, amesema na kuongeza:Ikibainika kuwa mabomba yaliyowekwa yako chini ya kiwango, hatutamlipa mkandarasi kwa sababu ni kinyume na makubaliano yetu kimkataba, hilo niwaambie ukweli nitalifuatilia mpaka nijiridhishe kabla ya kufanya malipo ya hati yake ya madai.Mbunge wa Nkasi Kaskazini, Ali Kessy amemshukuru Profesa Mbarawa kwa kuwa Waziri wa kwanza kufika katika kijiji cha Matala kwa ajili ya kujionea kero ya maji waliyonayo na hatua alizochukua kwa nia ya kumaliza tatizo hilo kwa wananchi wa kijiji hicho.  <topic>: KITAIFA 